****

ШЕШІМ

Қазақстан Республикасы атынан

№ 2-840-15

8 қыркүйек 2015 жыл Қаратау қаласы

Жамбыл облысы, Талас аудандық сотының құрамында төрағалық етуші судья Б.А.Жармухамбетов, сот отырысының хатшысы Б.Ж.Ақылбектің, талап қоюшы Талас ауданының прокурорының көмекшісі А.Туралиевтың және жауапкерлер: Жамбыл облысы әкімдігінің білім басқармасының өкілі М.А.Керімбековтың (24 тамыз 2015 жылғы сенімхатқа сай) және Жамбыл облысы әкімдігінің «Үміт» қимыл-тірек аппараты бұзылған балаларға арналған арнайы мектеп интернатының өкілі Г.Ш.Кожабекованың (13 тамыз 2015 жылғы сенімхатқа сай), мүдделі тұлғалар - Талас аудандық бөлімшесінің зейнетақылар мен жәрдемақылар төлеу жөніндегі өкілі А.У.Есмамбетованың (17 тамыз 2015 жылғы сенімхатқа сай) және Талас аудандық әкімиятының қорғаншылық және қамқоршылық органының өкілі А.Б.Тапелованың (7 қыркүйек 2015 жылғы сенімхатқа сай) қатысуларымен, ашық сот отырысында, Талас аудандық сотының сот отырысы залында, талап қоюшы Талас ауданының прокуратурасының жауапкерлер Жамбыл облысы әкімдігінің білім басқармасына және Жамбыл облысы әкімдігінің «Үміт» қимыл-тірек аппараты бұзылған балаларға арналған арнайы мектеп интернаты қазынашылық мемлекеттік мекемесіне мүгедектігіне байланысты тағайындалатын мемлекеттік әлеуметтік жәрдемақыны Рустем Танрыбергенович Зуевтың пайдасына 961 176 теңгені өткен мерзімдерге өндіру туралы талап арызын қарап,

АНЫҚТАДЫ

Талап қоюшы Талас ауданының прокуратурасы өз талабында келесідей көрсетті. 2007 жылы қаңтар айының 31 жұлдызында 2 тамыз 1996 жылы туылған Рустем Танрыбергенович Зуев Жамбыл облысы әкімдігінің «Үміт» қимыл-тірек аппараты бұзылған балаларға арналған арнайы мектеп интернаты қазынашылық мемлекеттік мекемесіне қабылданған. 2006 жылы Р.Т.Зуевтың шешесі, ал 2007 жылы әкесі қайтыс болған.

Қазақстан Республикасы еңбек және халықты әлеуметтік қорғау министрлігінің Жамбыл облысы бойынша департаментінің № 0314185 анықтамасына сай, 2007 жылдың сәуір айының 5 жұлдызынан 2012 жылдың тамыз айының 2 жұлдызына дейінгі аралықта Р.Т.Зуевтың мүгедектік мерзімі белгіленген.

Р.Т.Зуев 20 ақпан 2007 жылдан бастап қамқорлықсыз қалған жетім және мүгедек жасөспірім болып саналған.

Алайда, Р.Т.Зуевтың жетім екендігі анықталса да, оған тиісті мемлекеттік мекеме тарапынан ұзақ жылдар бойы қорғаншылық тағайындалмағандықтан, оның құқықтары шектелген.

«Неке (ерлі-зайыптылық) және отбасы туралы» Кодексінің талаптарына сай, жеке және заңды тұлғалар жетім балалар, ата-аналарының қамқорлығынсыз қалған балалар туралы олардың тұратын жері бойынша қорғаншылық немесе қамқоршылық жөніндегі функцияларды жүзеге асыратын  [органдарды](http://adilet.zan.kz/kaz/docs/P1200000382#z5) кешіктірмей хабардар етуге міндетті.

Бірақ, бұл заң талаптары Жамбыл облысы әкімдігінің «Үміт» қимыл-тірек аппараты бұзылған балаларға арналған арнайы мектеп интернаты тарапынан орындалмағандықтан, толық жетім мүгедек Р.Т.Зуев 2007 жылдың ақпан айының 20 жұлдызынан 2013 жылдың қаңтар айының 29 жұлдызына дейінгі аралығында қамқорлықсыз қалып, оған мемлекет тарапынан тиісті әлеуметтік жәрдемақы берілмей қалған. Яғни көрсетілген мерзім аралықтарына Р.Т.Зуевқа 961 176 теңге мөлшерінде жәрдемақы төленбей қалған. Осыған орай, Жамбыл облысы әкімдігінің «Үміт» қимыл-тірек аппараты бұзылған балаларға арналған арнайы мектеп интернаты қазынашылық мемлекеттік мекемесінен және Жамбыл облыстық білім басқармасынан Р.Т.Зуевтың пайдасына 961 176 теңгені өндіруді сұраған.

Сот отырысында талап қоюшы Талас ауданының прокуратурасының өкілі А.Туралиев талап арызды толық қолдап, оны қанағаттандыруды сұрады.

Сот отырысында Жамбыл облысы әкімдігінің білім басқармасының өкілі М.А.Керімбеков, талапты мойындамай, Жамбыл облысы әкімдігінің білім басқармасының еш кінәсі жоқ екенін көрсетті. Рустем Зуев қайтыс болған шешесі Татьяна Зуевамен және заңмен танылмаған қайтыс болған әкесі Танрыберген Аманджоловпен Жамбыл ауданы, Құмшағал ауылы, «Химик» саяжайы, Вишневская көшесі № 35 үйде тұрған. Жамбыл облысы, Жамбыл ауданы, Құмшағал № 18 негізгі мектебінде оқыған. Бірақ Р.Т.Зуев сабақты үйде оқытылған. Жамбыл облысы, Жамбыл ауданы, Құмшағал № 18 негізгі мектеп мұғалімдері 2 тамыз 1996 жылы туылған Р.Т.Зуевтың жалғыз басты анасы қайтыс болуына және қамқорлықсыз қалуына байланысты, баланы 2007 жылдың басында Тараз қалалық психологиялық-медициналық-педагогикалық комиссиясына (әрі қарай - ПМПК) жіберілген. Сол уақытта Р.Т.Зуев жетім болып қалғаны туралы Құмшағал № 18 негізгі мектебі, сондай-ақ туысқандары жергілікті қорғаншы және қамқоршы органына хабарламаған. Р.Т.Зуев бала жастан мүгедек болғандықтан, ПМПК-ның қорытындысы, яғни Р.Т.Зуевтың кемістіктерден организмінің функциялары тұрақты бұзылуы диагнозы бойынша, оны Қаратау қаласында орналасқан Жамбыл облысы әкімдігінің «Үміт» қимыл-тірек аппараты бұзылған балаларға арналған арнайы мектеп интернатына жіберілген. Яғни Р.Т.Зуев «Үміт» мектеп-интернатына ата-анасының қамқорлығынсыз қалған бала ретінде қабылданбаған. Р.Т.Зуев осы мектеп-интернатында 2007-2013 жылдар аралығында оқушы ретінде оқығанын айтты.

Сот отырысында жауапкер Жамбыл облысы әкімдігінің «Үміт» қимыл-тірек аппараты бұзылған балаларға арналған арнайы мектеп интернаты қазынашылық мемлекеттік мекемесіннің (әрі қарай - «Үміт» мектеп интернат) өкілі Г.Ш.Кожабекова, талапты мойындамай, «Үміт» мектеп интернатының еш кінәсі жоқ екенін айтты. Жамбыл облысы әкімдігінің білім басқармасының өкілі М.А.Керімбековтың жауабына ұқсас жауап берген.

Р.Т.Зуевтың ПМПК-нің жолдамасымен «Үміт» мектеп интернатына қабылданған, өз тараптарынан Р.Т.Зуевты медициналық-әлеуметтік сараптамадан өткізіп, ол мүгедектігін алған. Р.Т.Зуев «Үміт» мектеп интернатында 2007-2013 жылдар аралығында оқып, тамақ ішіп, киініп жүргенін, яғни мемлекеттің қамқорында болғанын, қорғаншы тағайындауға қажет болмағанын айтты. Р.Т.Зуевтың туысқандары, яғни әпкелері Аманджолова Зарина және Аманджолова Светлана бар екенін, олар Р.Т.Зуев «Үміт» мектеп интернатына келіп түскен сәттен, қорғаншы болу үшін әрекеттенген, бірақ олардың жеке басын куәландыратын құжаттар және жеке баспаналары болмағандықтан, қорғаншылықты жасай алмағандықтан, бұрынғы «Үміт» мектеп интернатының директоры Г.Д.Тойшымановаға жүгінген. Құжаттарды жинастыра келе, Жамбыл облысы, Талас ауданының әкімдігінің 29 қаңтар 2013 жылы қаулысымен Г.Д.Тойшыманова Р.Т.Зуевқа қамқоршы болып белгіленген. Содан кейін Тараз қаласының әкімдігінің 12 тамыз 2013 жылы қаулысымен З.Т.Аманджолова болып, қамқоршы белгіленгенін көрсетті.

Сот отырысында куә Г.Д.Тойшыманова келесідей көрсетті. Яғни ол 2007-2014 жылдар аралығында «Үміт» мектеп интернатының директоры болып істегенін айтты. Мүгедек Р.Т.Зуев мектеп интернатына ПМПК-ның қорытындысы бойынша қабылданып, орналастырылған. Р.Т.Зуевтың жетім болғаны туралы, қорғаншы және қамқоршы органына хабарлау міндетіне жатпайтыны, себебі ПМПК-ның қорытындысы бар, яғни Р.Т.Зуевтың кемістіктерден организмінің функциялары тұрақты бұзылуы диагнозы бойынша, ол «Үміт» мектеп интернатына оқуға жіберіліп, орналастырылған. Р.Т.Зуевтың туысқандары, әпкелері З.Аманджолова мен С.Аманджолова (қазірі таңда С.Сараева) қорғаншылық болу үшін әрекеттенген, бірақ одан еш нәтиже шықпағандықтан, оған жүгінген. 29 қаңтар 2013 жылы Р.Т.Зуевқа қамқоршы болғанын, содан Р.Т.Зуевтың құжаттарын рәсімдеп, құжаттарды зейнетақы төлеу орталығына ұсынып, жәрдемақыны тағайындап, алып жүргенін айтты. Р.Т.Зуев мектепке қабылданған кезде, оның мүгедектігі белгіленбегенін, өздерінің тараптарынан оған мүгедек құжатын жасағанын, ал жәрдемақыны тағайындау үшін, зейнетақы төлеу орталығына заңды өкілі құжаттарды ұсыну керек етін, бірақ Р.Т.Зуевтың туысқандарының құжаттары болмауына байланысты, сол уақыттарда жәрдемақы тағайындауға туысқандары зейнетақы орталығына жүгінбеген. Ал «Үміт» мектеп интернатының мақсаты мен функциялары: тірек-қимыл аппараты бұзылған балаларды оқыту және тәрбиелеу, қозғалыс функцияларды қалпына келтіру, құру және дамыту, әлеуметтік еңбектік оңалуы мен арнайы ұымдастырылған қозғалыс режимі және практикалық әрекеті негізінде қоғамға үйлестіру масқатында жалпы білім беру қызметін көрсету көзделген. «Үміт» мектеп интернаты қорғаншы бола алмайтынын көрсетті.

Сот отырысында куә З.Т.Аманджолова келесідей түсінік берді. 2 тамыз 1996 жылы туылған Рустем Танрыбергенович Зуев оның өгей інісі екенін, шешелері бөлек, әкелері бір деп айтты. Рустем Зуев қайтыс болған шешесі Татьяна Зуевамен және әкелігі заңмен танылмаған қайтыс болған әкесі Танрыберген Аманджоловпен Жамбыл ауданы, Құмшағал ауылы, «Химик» саяжайы, Вишневская көшесі, № 35 үйде тұрған. Р.Т.Зуев 8 жастан мүгедек екенін, бірақ сол уақыттарда материалдық жағдайларға байланысты Р.Т.Зуевты мүгедектігін жасау үшін әлеуметтік-медициналық сараптамадан өткізбеген. Бұрынғы тұрғылықты жері бойынша өгей інісі Р.Т.Зуев невропатологтың, яғни аудандық емхананың есебінде тұрғанын айтты. Р.Т.Зуевтың анасы қайтыс болуына байланысты, оны Қаратау қаласында орналасқан «Үміт» мектеп интернатына жіберген. Сол жерде толығымен оқып шыққанын айтып, жауапкерлердің түсініктемелеріне ұқсас түсініктеме берді.

Сот отырысында куә С.Сараева куә З.Аманджолованың түсініктемесіндей түсінік берді.

Сот отырысында мүдделі тұлға Талас аудандық бөлімшесінің зейнетақылар мен жәрдемақылар төлеу жөніндегі өкілі А.У.Есмамбетова келесідей түсінік берді. «Қазақстан Республикасында мүгедектігі бойынша, асыраушысынан айыру жағдайы бойынша және жасына байланысты берілетін мемлекеттік әлеуметтік жәрдемақылар туралы» Заңының талаптарына сай, өтініштің барлық қажетті құжаттарымен қоса, тұрғылықты жері бойынша халыққа қызмет көрсету орталығында тіркелген күні жәрдемақы тағайындауға өтініш жасалған күн болып есептелетінін айтты.

Г.Д.Тойшыманова Р.Т.Зуевқа 29 қаңтар 2013 жылы қамқоршы болғандықтан, зейнетақы төлеу орталығына қажет құжаттарын тапсырып, 14 мамыр 2013 жылдан бастап, Р.Т.Зуевқа жәрдемақы тағайындап, төлем жүргізілген. Оған дейін Р.Т.Зуевқа жәрдемақылар тағайындалмаған себебі, оның заңды өкілдері (қорғаншы) болмаған. Р.Т.Зуевтың 2007-2013 жылдар аралығында тиісті алынбаған жәрдемақыларды ала алмайтынын, себебі жәрдемақы заңды өкілдерінен өтініш түскен сәттен бастап тағайындалатынын көрсетті.

Сот отырысында мүдделі тұлға Талас аудандық әкімдігінің жанындағы қорғаншылық және қамқоршылық органының өкілі А.Б.Тапелова келесідей көрсетті. «Үміт» мектеп интернаты Р.Т.Зуевты қабылданған кезде, қорғаншы және қамқоршы органына хабарлауға міндетті болмаған, себебі ПМПК-ның қорытындысы бойынша Р.Т.Зуев «Үміт» мектеп интернатына орналастыруға жолдаған. Р.Т.Зуевтың анасы 2006 жылы қазан айында қайтыс болғаннан кейін, оның жақын туысқандары және Р.Т.Зуевты үйде оқытып жүрген жамбыл ауданы, Құмшағал № 18 негізгі мектеп мұғалімдері мен учаскелік инспекторлары қорғаншы және қамқоршы органына хабарлауға тиіс екенін айтты. Бұл жерде «Үміт» мектеп интернатының кінәсі емес, жақын туысқандары және мұғалімдер мен учаскелік инспекторларының кінәсі бар екенін айтты. Сондай-ақ «Үміт» мектеп интернаты қорғаншы бола алмайтынын, себебі оның мақсаттарында және функцияларында көзделмеген. Сондықтан, талап арыз негізсіз екенін көрсетті.

Сот, іс құжаттарын зерделеп, тараптардың, мүдделі тұлғалардың және куәлардың түсініктемелерін тыңдап, талап арызды төмендегі негіздерге байланысты қанағаттандырудан бас тартуға жатады деп тапты.

«Неке және отбасы туралы» Заңның 100-бабының 1,2-тармақтарына (17 желтоқсан 1998 жылғы редакциясы бойынша), ата-анасының қайтыс болуы, ата-аналарының ұзақ уақыт болмауы, сондай-ақ ата-аналардың қамқорлығы болмаған өзге де жағдайларда, балалардың құқықтары мен мүдделерін қорғау қорғаншы және қамқоршы органдарға жүктеледі.

Қорғаншы және қамқоршы органдар ата-аналарының қамқорлығынсыз қалған балаларды анықтайды, осындай балалардың есебін алуды жүргізеді және ата-анасының қамқорлығынсыз қалудың нақты мән-жайларын негізге ала отырып, балаларды орналастырудың нысандарын таңдайды (осы Заңның 102-бабы), сондай-ақ оларды асырау тәрбиелеу және білім беру жағдайларына одан әрі бақылау жасауды жүзеге асырады.

«Неке және отбасы туралы» Заңның 101-бабының 1-тармағына сай, осы Заңның 100-бабының 1-тармағында аталған балалар туралы мәліметтер бар мекемелердің (мектепке дейінгі ұйымдар, орта білім беретін ұйымдар, емдеу және басқа да мекемелердің) лауазымды адамдары және өзге де азаматтар олар туралы қорғаншы және қамқоршы органдарға балалардың нақты тұрған жерін хабарлауға міндетті.

Осы Заңның 102-бабының 1-тармағына сай, ата-аналарының қамқорлығынсыз қалған балалар асырап алынып, отбасына тәрбиеленуге, қорғаншылыққа (қамқоршылыққа) немесе [патронат шарты](http://adilet.zan.kz/kaz/docs/Q040000306_#z9) бойынша, ал мұндай мүмкіндік болмаған кезде, жетім балаларға немесе ата-аналарының қамқорлығынсыз қалған балаларға арналған барлық үлгідегі (тәрбие, емдеу және басқа да) мекемелерге берілуге тиіс.

Осы аталған Заң талаптары 26 желтоқсан 2011 жылғы редакциясындағы «Неке (ерлі-зайыптылық) және отбасы туралы» Кодексінің 115,117-баптарында реттелген.

Сотта анықталғаны, Р.Т.Зуев 2006 жылға дейін қайтыс болған шешесі Татьяна Зуевамен және заңмен танылмаған қайтыс болған әкесі Танрыберген Аманджоловпен Жамбыл ауданы, Құмшағал ауылы, «Химик» саяжайы, Вишневская көшесі, № 35 үйде тұрған.

19 қараша 1997 жылғы № 301576 санды Р.Т.Зуевтың туу туралы куәлігінде әкесі Танрыберген Зуев, ал шешесі Татьяна Владимировна Зуева деп жазылған.

Р.Т.Зуев «Үміт» мектеп интернатына орналастырылғанға дейін Жамбыл ауданы, Құмшағал № 18 негізгі мектебінде үйде оқытылған.

6 қыркүйек 2011 жылғы № 0564729 санды қайтыс болу туралы куәлігі бойынша, Т.В.Зуева 14 қазан 2006 жылы қайтыс болған.

Анасы Т.В.Зуева қайтыс болғаны туралы, әпкелері Аманджолова Зарина, Аманджолова Светлана (қазірі таңда тегі Сараева) және Құмшағал № 18 негізгі мектеп мұғалімдері білген.

Бірақ, осы мәліметтерді Р.Т.Зуевтың туысқандары мен Жамбыл ауданы, Құмшағал № 18 негізгі мектеп тұрғылықты жері бойынша қорғаншылық және қамқоршы органына хабарламаган.

Құмшағал № 18 негізгі мектептің мұғалімдері 2007 жылдың қаңтар айында Р.Т.Зуевты Тараз қалалық психологиялық-медициналық-педагогикалық комиссиясына (әрі қарай - ПМПК) жіберген.

Өз кезегінде ПМПК-сы Р.Т.Зуев бала жастан мүгедек болғандықтан (бірақ сол кезде мүгедегі белгіленбеген), ПМПК-ның қорытындысы, яғни Р.Т.Зуевтың кемістіктерден организмінің функциялары тұрақты бұзылуы диагнозы бойынша, оны Қаратау қаласында орналасқан Жамбыл облысы әкімдігінің «Үміт» қимыл-тірек аппараты бұзылған балаларға арналған арнайы мектеп интернатына жіберілген. Р.Т.Зуев «Үміт» мектеп-интернатына жетiм бала мен ата-анасының қамқорлығынсыз қалған бала ретінде жолданбаған.

Бұл мән-жайлар сотта сұралған куәлар З.Аманджолова, Г.Д.Тойшыманова мен С.Сараева (бұрынғы тегі Аманджолова) растады.

Тараз қаласы және Жамбыл ауданы әкімдігінің білім бөлімдерінің хаттарына сай, 2006-2012 жылдар аралығында Р.Т.Зуевтың әпкелері Светлана Аманджолова (Сараева) мен Зарина Аманджолова және басқа туыстары өздерін қорғаншы етіп белгілеу туралы жүгінбеген.

Бұл тұрғыдан алғанда, сот, «Үміт» мектеп интернаты қорғаншы және қамқоршы органына баланың ата-анасының қамқорлығынсыз қалғаны туралы хабарлауға қажеттілігі жоқ болған деп санайды, себебі Р.Т.Зуев «Үміт» мектеп интернатына ПМПК-ның қорытындысымен (диагнозы бойынша) оқуға жолданып, орналастырылған.

«Неке және отбасы туралы» Заңның 107-бабының 1-тармағына (17 желтоқсан 1998 жылғы редакциясы бойынша) сай, қорғаншы және қамқоршы органдар қорғаншылық пен қамқоршылықты қажет ететін адамның тұрғылықты жері бойынша қорғаншылық пен қамқоршылық белгілейді.

Осы Заңның 108-бабының 2,4-тармақтарына сай, қорғаншы немесе қамқоршы тек оның келісімімен ғана тағайындалуы мүмкін.   
      Егер бұл қорғаншылыққа алынушының мүдделеріне қайшы келмесе, қорғаншыны немесе қамқоршыны тағайындауда жұбайының, ата-анасының, туыстарының немесе қорғаншылыққа алынушыға жақын басқа да адамдардың басым құқығы болады.

Қорғаншылықты немесе қамқоршылықты қажет ететін және тиісті тәрбие, емдеу мекемелерінде, халықты әлеуметтік қорғау мекемелерінде тұрып жатқан адамдардың қорғаншылары мен қамқоршылары осы мекемелердің әкімшілігі болып табылады.

Осы аталған Заң талаптары 26 желтоқсан 2011 жылғы редакциясындағы «Неке (ерлі-зайыптылық) және отбасы туралы» Кодексінің 121,122-баптарында реттелген.

Сотта анықталғаны, Тараз қалалық психологиялық-медициналық-педагогикалық комиссиясының қорытындысы, яғни Р.Т.Зуевтың кемістіктерден организмінің функциялары тұрақты бұзылуы диагнозы бойынша, Р.Т.Зуев 2007 жылдың 31 қаңтарында «Үміт» қимыл-тірек аппараты бұзылған балаларға арналған арнайы мектеп-интернатына қабылданып, орналастырылған.

Сотта куәлар З.Аманджолова мен С.Сараева (Аманджолова), Р.Т.Зуев «Үміт» мектеп интернатына қабылданғаннан кейін, қорғаншы болуға ниет білдірген. Р.Т.Зуев олардың қорғаншы болуға қарсы болмаған. Алайда, олардың жеке басын куәландыратын құжаттары және өздерінің баспаналары болмауына байланысты, 2012 жылдың сәуір айында «Үміт» мектеп интернатының бұрынғы директоры Г.Д.Тойшымановаға Р.Т.Зуевке қамқоршы болуды өтінген.

Жамбыл облысы, Талас ауданының әкімдігінің 29 қаңтар 2013 жылы қаулысымен Г.Д.Тойшыманова Р.Т.Зуевқа қамқоршы болып белгіленген.

Зейнетақы төлеу орталығымен 14 мамыр 2013 жылдан бастап, Р.Т.Зуевқа мүгедіктігіне байланысты жәрдемақы төленуге тағайындалып, төлем жүргізілген.

Тараз қаласының әкімдігінің 12 тамыз 2013 жылғы қаулысымен З.Т.Аманджолова өгей інісі Р.Т.Зуевқа қамқоршы болып белгіленген.

Бұл мән-жайлар іске қатысушы тараптардың, куәлер З.Аманджолова, С.Сараева (Аманджолова) және Г.Д.Тойшыманованың түсініктемелерімен және істегі құжаттармен расталады.

Сондай-ақ, «Жамбыл облысы әкімдігінің білім басқармасының «Үміт» қимыл-тірек аппараты бұзылған балаларға арналған арнайы мектеп интернаты» коммуналдық мемлекеттік мекемесінің жарғысына сай, мекеменің мақсаты мен функциялары, келесі: тірек-қимыл аппараты бұзылған балаларды оқыту және тәрбиелеу, қозғалыс функцияларды қалпына келтіру, құру және дамыту, әлеуметтік еңбектік оңалуы мен арнайы ұымдастырылған қозғалыс режимі және практикалық әрекеті негізінде қоғамға үйлестіру масқатында жалпы білім беру қызметін көрсету көзделген. Алайда, «Үміт» мектеп интернатының ата-аналарының қамқорлығынсыз қалған балаларды анықтау және орналастыру, сондай-ақ мемлекеттік әлеуметтік жәрдемақыны алуға тиісті құжаттарын рәсімдеп, тиісті мекемелерге өткізу максаттары мен функциялары көзделмеген.

Сот, «Үміт» мектеп интернаты өзінің құқықтары мен міндеттерін заң талаптарына және жарғысына сай орындап, Р.Т.Зуевтың құқықтарын бұзбаған деген тұжырымға келеді.

Сот, «Үміт» мектеп интернатының іс-әрекетінде заң бұзушылықтар анықталмағандықтан, талап қоюшының Жамбыл облыстық білім басқармасынан 961 176 теңге өндіру туралы талабы қанағаттандырусыз қалдырылады.

Талап қоюшы Талас ауданының прокуратурасы ҚР АІЖК-нің 65-бабына сай, өзінің талаптарының негізі ретінде сілтеме жасайтын мән-жайларды сотта тиісті дәлелдемеген.

Бұл тұрғыдан алғанда, сот, талап қоюшы Талас ауданы прокуратурасының талабы негізсіз болғандықтан қанағаттандырусыз қалдыруға жатады деп санайды.

ҚР АІЖК-нің 217-223-баптарын басшылыққа алып, сот

ШЕШІМ ЕТТІ

Талап қоюшы Талас ауданының прокуратурасының жауапкерлер Жамбыл облысы әкімдігінің білім басқармасына және Жамбыл облысы әкімдігінің «Үміт» қимыл-тірек аппараты бұзылған балаларға арналған арнайы мектеп интернаты қазынашылық мемлекеттік мекемесіне мүгедектігіне байланысты тағайындалатын мемлекеттік әлеуметтік жәрдемақыны Рустем Танрыбергенович Зуевтың пайдасына 961 176 теңгені өткен мерзімдерге өндіру туралы талап арызы қанағаттандырусыз қалдырылсын.

Шешімге наразы жақтар шешімнің көшірмесі тапсырылған күннен бастап 15 күн iшiнде Талас аудандық соты арқылы Жамбыл облыстық сотының азаматтық және әкімшілік істер жөніндегі апелляциялық сот алқасына апелляциялық шағым беруге және наразылық келтiруге ерікті.

Төрағалық етуші

Судья Б.А.Жармухамбетов